**ŰRLAP KÉRELEM BENYÚJTÁSÁHOZ POLGÁRI NEMPERES ELJÁRÁSBAN**

**NP01 nyomtatvány**

***I. Mely esetben kell benyújtani?***

Ha kéri, hogy a bíróság döntsön el valamely jogvitát, amely nem tartozik peres eljárásra, erre irányulóan kérelmet kell előterjesztenie. A nemperes eljárásban ezt kérelemnek nevezik. A nyomtatvány a járásbíróságok (Budapesten a kerületi bíróságok), törvényszékek, ítélőtáblák és a Kúria előtti első fokú polgári nemperes eljárás megindítása céljából nyújtható be.

***II. Mely ügyek minősülnek polgári ügynek?***

Polgári ügy minden olyan ügy, ami nem tartozik a gazdasági, munkaügyi vagy közigazgatási ügyek körébe. Gazdasági ügynek minősül főszabály szerint minden olyan ügy, amiben a felek mindegyike gazdálkodó szervezet vagy egyéni vállalkozó. Munkaügy a munkajogi igény érvényesítésével kapcsolatos, valamint a közalkalmazotti, kormányzati, kormányzati szolgálati, közszolgálati, szolgálati jogviszonyból, a munkavégzési kötelezettséggel járó szövetkezeti tagsági jogviszonyából és a bedolgozói jogviszonyból (továbbiakban: munkaviszony) eredő ügy. Közigazgatási ügy valamely közigazgatási szervezet tevékenységével vagy mulasztásával összefüggő eljárás.

***III. Mely ügyek tartoznak a nemperes eljárások közé?***

Az adatlap 1.3. pontjában legördülő menüben választhatja ki a kívánt ügykategóriát. Ezt az űrlapot kell benyújtania például:

* Egyességi kísérletre idézés
* Előzetes bizonyítás
* Halál tényének megállapítása, eltűntnek nyilvánítás, holttá nyilvánítás
* Kapcsolattartás végrehajtásával összefüggő ügyekben
* Külföldi ítélet érvényességének elismerése
* Bírósági letétbe helyezés
* Pszichiátriai betegekkel kapcsolatos felülvizsgálati ügyekben
* A 2021. évi XCIV. törvény szerinti vagyoni elégtétel iránti igény érvényesítése iránt

**Másik űrlap kitöltése szükséges**

* gazdasági nemperes beadvány benyújtásához (NP05)
* munkaügyi nemperes beadvány benyújtásához (KMB01)
* közigazgatási nemperes beadvány benyújtásához (KMB03)
* keresetlevél benyújtásához polgári ügyben (P01, P02)

***IV. Ki nyújthatja be ezt a nyomtatványt?***

Az, aki a törvény rendelkezései szerint köteles a perben az elektronikus eljárás szabályainak megfelelően eljárni, vagy aki nem köteles erre, azonban mégis az elektronikus kapcsolattartási módot választotta.

***V. Milyen lehetőségek vannak a beadvány szövegének feltüntetésére?***

Lehetősége van arra, hogy az adatlapon tüntesse fel a kérelem szövegét, lehetősége van azonban arra is, hogy azt elektronikus dokumentumként csatolja az adatlaphoz. Elektronikus dokumentumként kell csatolni a kérelem mellékleteit is. Felhívjuk figyelmét, hogy a csatolni kívánt dokumentumok (kérelem és mellékletei) együttes mérete nem haladhatja meg a bíróságok központi honlapján ([www.birosag.hu](http://www.birosag.hu/)) közzétett maximális nagyságot. Meghaladó méretnél a beadványt adathordozón kell beküldeni, melyet az adatlapon jelezni kell. Az adathordozón történő beküldéshez olvassa el a P28 jelölésű űrlaphoz tartozó tájékoztatót.

Az egyes pontok kitöltéséhez kérjük figyelmesen olvassa el a kitöltési útmutatót.